באירוע התנגשות של אלופים, הקרב בין בקי לינץ' לסשה בנקס על אליפות הנשים של Raw הסתיים בפסילה לטובת בנקס. לעומת זאת, לינץ' הצליחה לשמור על התואר, משום שחגורת אליפות לא יכולה להחליף ידיים בניצחון שבא כתוצאה מפסילה. לילה לאחר מכן בתוכנית Raw, בנקס איתגרה את לינץ' לקרב חוזר באירוע גיהנום בכלוב. מאוחר יותר, לינץ' נענתה לאתגר בחיוב כשאמרה שהקרב ביניהן באירוע יהיה קרב גיהנום בכלוב.
עוד לפני האירוע התנגשות של אלופים, אריק רואן תקף מאחורי הקלעים את רומן ריינס ושיקר על כך, מה שהוביל לסיום החברות בינו ודניאל בריאן. באירוע התנגשות של אלופים, רואן ניצח את ריינס בקרב ללא פסילות הודות ללוק הארפר אשר ביצע את חזרתו לארגון, מה שגרם לציוות מחודש של רואן והארפר כצמד. יומיים לאחר מכן בתוכנית סמאקדאון, רואן הסביר שהוא תקף את ריינס כדי להפחיד אותו ובנוסף להראות שריינס הוא לא דמות דומיננטית כל כך כמו שהוא מצטייר להיות. בנוסף לכך, הוא אמר שלאורך הזמן הארגון העלים עין ממנו, לא העריך אותו נכון ולא כיבד אותו ושהוא לא שווה לדניאל בריאן, אלא יותר טוב ממנו. מאוחר יותר, בריאן אמר שלא משנה לאיזה כיוון הדמות שלו פנתה, לטובה או לרעה, הוא בעצמו לעולם לא שיקר. עוד אמר שהוא החשיב את רואן לחבר שלו השווה לו. בריאן נקטע על ידי רואן והותקף מאחור על ידי לוק הארפר. ריינס הגיע כדי להיחלץ לעזרתו של בריאן, אך רואן והארפר הציגו עליונות מוחלטת עליו ועל בריאן. שבוע לאחר מכן, רואן ניצח את בריאן ולאחר הקרב, הארפר ורואן תקפו את בריאן. ריינס הגיע שוב לעזרה, כשהפעם השניים הצליחו להתגבר על רואן והארפר. לאחר מכן, בריאן וריינס איתגרו את רואן והארפר לקרב זוגות באירוע גיהנום בכלוב, שכתוצאה מכך הפך רשמי. ב-4 באוקטובר במסגרת הפרק לחגיגות ה-20 של סמאקדאון, ריינס ניצח את רואן בקרב חוטבי עצים ובריאן לחץ את ידו של ריינס בתור כבוד הדדי ביניהם. ביום האירוע, הקרב בין הזוגות הפך לקרב טורנדו זוגות.
באירוע התנגשות של אלופים, ביילי ניצחה את שארלוט פלייר באופן שערורייתי, כשהטיחה את פניה של האחרונה אל תוך פינת הזירה החשופה וכתוצאה מכך הצליחה להגן בהצלחה על אליפות הנשים של סמאקדאון. הפיוד ביניהן המשיך לפרקים הבאים של התוכניות Raw וסמאקדאון, לצד הפיוד שהתנהל בין סשה בנקס לאלופת הנשים של Raw, בקי לינץ'. ב-4 באוקטובר במסגרת הפרק לחגיגות ה-20 של סמאקדאון, פלייר ולינץ' חברו האחת לשנייה נגד ביילי ובנקס, בקרב זוגות שבו פלייר הכניעה את ביילי עקב מהלך ההכנעה שלה, הפיגר אייט לג לוק. בעקבות ניצחונן, פלייר השיגה לעצמה קרב חוזר על אליפות הנשים של סמאקדאון נגד ביילי באירוע גיהנום בכלוב.
בגמר מלך הזירה, שנערך ב-16 בספטמבר בתוכנית Raw, ברון קורבין ניצח את צ'אד גייבל וכתוצאה מכך זכה בטורניר מלך הזירה ולאחר מכן שינה את שם הבמה שלו למלך קורבין. לילה לאחר מכן בתוכנית סמאקדאון, לאחר שקורבין העליב את גייבל, האחרון תקף את קורבין. קרב חוזר בין השניים נקבע ל-23 בספטמבר בתוכנית Raw, כשהוא נגמר בפסילה לאחר שקורבין תקף את גייבל בעזרת השרביט שלו. לאחר מכן, קרב נוסף בין השניים נקבע לאירוע גיהנום בכלוב.
ב-16 בספטמבר בתוכנית Raw, קבוצת ה-O.C. (אלוף ארצות הברית AJ סטיילס, לוק גאלוס וקארל אנדרסון) ניצחו את סדריק אלכסנדר וה-Viking Raiders (אריק ואיבר) בקרב שלושה נגד שלושה. לאחר הקרב, הם תקפו את אלכסנדר וה-Viking Raiders. שבוע לאחר מכן, ה-Viking Raiders ניצחו את גאלוס ואנדרסון בקרב זוגות. ב-6 באוקטובר, נקבע קרב שבו ה-Viking Raiders ושותף נוסף לבחירתם יתחרו נגד כל חברי קבוצת ה-O.C. באירוע גיהנום בכלוב.
ביום האירוע, נקבע שאלכסה בליס וניקי קרוס יגנו באירוע על אליפות זוגות הנשים של ה-WWE נגד הקבוקי ווריורס (אסקה וקיירי סיין), שאותן הדיחו בקרב הדחות זוגות מרובע כדי לזכות בחגורות האליפות בחודש אוגוסט.
לאחר שבועות שניהלו ביניהן פיוד, קרב בין נטליה ללייסי אוואנס נקבע למופע המקדים של האירוע גיהנום בכלוב.
אירוע.
מופע מקדים.
המופע המקדים הכיל קרב אחד בודד, ובו נטליה התחרתה נגד לייסי אוואנס. בסיום, אוואנס פספסה את מהלך המונסולט ולאחר מכן הוכרחה להיכנע עקב מהלך ההכנעה של נטליה, השארפשוטר. כתוצאה מכך, נטליה ניצחה בקרב.
עוד במופע המקדים, רנדי אורטון ועלי התעמתו ביניהם, מה שהוביל לכך שעלי איתגר את אורטון לקרב באירוע עצמו. אתגר שאורטון נענה בחיוב.
קרבות מקדימים.
האירוע עצמו נפתח בקרב שבו בקי לינץ' הגנה על אליפות הנשים של Raw נגד סשה בנקס בקרב גיהנום בכלוב. בסיום, בנקס זרקה מספר רב של כיסאות אל תוך הזירה וניסתה לבצע על לינץ' את מהלך המטאורה, ששכבה על גבי הכיסאות האלו. לינץ' הצליחה לנטרל את תוכניותיה של בנקס ולבצע עליה בתגובה את מהלך האקספלודר סופלקס מהחבל העליון אל תוך ערימת הכיסאות. לאחר מכן, לינץ' הכריחה את בנקס להיכנע למהלך ההכנעה שלה, ה-Dis-arm-her, ובכך היא רשמה הגנה מוצלחת על התואר.
אז, דניאל בריאן ורומן ריינס התחרו נגד אריק רואן ולוק הארפר בקרב טורנדו זוגות (קרב שבו כל מתאבק מתוך הצמד יכול להשיג את ההכרעה בקרב על אחד ממתאבקי הצמד האחר). בסיום, לאחר שהארפר ורואן שלטו ברוב הקרב, בריאן ביצע על הארפר את מהלך הברך הגבוהה, ולאחר מכן ריינס ביצע עליו את מהלכי "אגרוף הסופרמן" והספיר כדי להשיג את הניצחון בקרב. לאחר הקרב, ריינס ניסה ללחוץ את ידו של בריאן כאות כבוד. בתגובה, בריאן סירב והתעקש לקבל ממנו חיבוק, שלבסוף לאחר קריאות הקהל, יצא לפועל.
בקרב שבא לאחר מכן, רנדי אורטון התחרה נגד עלי. בסיום, אורטון ביצע על עלי את מהלך הסיום שלו, ה-RKO, כדי לנצח בקרב.
בקרב הרביעי, אלכסה בליס וניקי קרוס הגנו על אליפות זוגות הנשים של ה-WWE נגד הקבוקי ווריורס (אסקה וקיירי סיין). סיום הקרב התנהל כך שסיין הסיחה את דעתה של בליס מחוץ לזירה, בזמן שבתוך הזירה אסקה ירקה את התרסיס הירוק בפניה של קרוס, ולאחר מכן הצמידה אותה לניצחון, שהקנה לה ולסיין זכייה באליפות זוגות הנשים של ה-WWE.
לאחר מכן, קבוצת ה-O.C. (אלוף ארצות הברית AJ סטיילס, לוק גאלוס וקארל אנדרסון) התחרו בקרב שלושה נגד שלושה נגד ה-Viking Raiders (אריק ואיבר) ושותף נוסף לבחירתם, שלבסוף התגלה כברון סטרומן. בסיום, לאחר שסטרומן הציג עליונות מוחלטת על קבוצת ה-O.C., השלושה תקפו יחדיו את סטרומן ולבסוף גרמו לעצמם להיפסל. כתוצאה מכך, ה-Viking Raiders וסטרומן ניצחו בקרב כתוצאה מפסילה.
בקטע מאחורי הקלעים, טמינה (בהופעה הראשונה שלה מאז רסלמניה 35) הצמידה את כרמלה וזכתה באליפות 24/7 של ה-WWE.
אז, המלך קורבין התחרה נגד צ'אד גייבל. סיום הקרב התנהל כך שקורבין ניסה להשתמש בשרביט שלו כדי לתקוף את גייבל, שבתגובה התחמק מכך וביצע במקום הצמדה מוצלחת אשר העניקה לו את הניצחון בקרב.
לאחר מכן, אלופת 24/7 החדשה, טמינה, הגיעה אל אזור שולחנות השדרנים הבינלאומיים. במהלך מאבק בין מתאבק העבר היפני ופרשן ההווה, פונאקי, ל-R-טרות', כרמלה ביצעה על טמינה את מהלך הסופרקיק ולאחר מכן אמרה לטרות' להצמיד אותה. האחרון אכן עשה זאת והפך לאלוף 24/7 בפעם ה-20 בקריירה שלו.
בקרב הלפני אחרון, ביילי הגנה על אליפות הנשים של סמאקדאון נגד שארלוט פלייר. בסיום, פלייר הכריחה את ביילי להיכנע למהלך ההכנעה שלה, הפיגר אייט לג לוק, שכתוצאה מכך הפכה לאלופת הנשים של סמאקדאון בפעם החמישית בקריירה שלה (לצד זכייה עשירית שלה באליפויות הנשים השונות של הרוסטר הראשי).
הקרב המרכזי.
בקרב המרכזי, סת' רולינס הגן על האליפות האוניברסלית נגד "השד" בריי וויאט בקרב גיהנום בכלוב. במהלך הקרב, רולינס ביצע על וויאט אחד עשר פעמים את מהלך הסיום שלו, הסטומפ, בנוסף למהלך הפדיגרי, אך האחרון הצליח לצאת מכל ניסיון הצמדה שבא לאחר המהלך בספירת שנייה אחת בלבד, חוץ מבמהלך האחרון שאחריו הוא יצא מניסיון ההצמדה בספירת שתיים. וויאט השתמש בפטיש עץ גדול ובמהלך "האחות אביגיל", אך ניסיון ההצמדה שבא לאחר מכן לא היה מוצלח. מנגד, רולינס השתמש בכיסא, סולם ובארגז כלים על ראשו של וויאט. בזמן שוויאט היה קבור מתחת לחפצים האלה, רולינס הוציא פטיש, אך השופט הפציר בו לא להשתמש בחפץ זה. לבסוף, רולינס השתמש בפטיש והטיח אותו על ראשו של וויאט, ולאחר מכן השופט קרא להפסיק את הקרב מבלי שתושג הכרעה בקרב. לאחר שהכלוב הורם, פרמדיקים הגיעו לטפל בוויאט, שלפתע קם ותקף את רולינס בעזרת מהלך המנדיבל קלאו. מחוץ לזירה, וויאט ביצע על רולינס פעמיים את מהלך "האחות אביגיל", כשהאחרון מביניהם היה על הרצפה החשופה. לאחר מכן, הוא ביצע פעם נוספת את מהלך המנדיבל קלאו, כשדם מפיו של רולינס טפטף על הרצפה.
ביקורות.